b'\n_START_ARTICLE_\nRowan Atkinson\n_START_SECTION_\nBakgrunn og karriere\n_START_PARAGRAPH_\nAtkinsons foreldre var bonden Eric Atkinson og Ella May (f\xc3\xb8dt Bainbridge) som giftet seg 29. juni 1945. Han har to eldre br\xc3\xb8dre, Rubert og Rodney som jobber som \xc3\xb8konomer. _NEWLINE_Atkinsons karriere som skuespiller begynte i 1983 med en birolle i den \xc2\xabuoffisielle\xc2\xbb James Bond-filmen Never Say Never Again og hans hovedrolle i filmen Dead on Time der han blant annet spilte mot Nigel Hawthorne. Han dukket opp i Mel Smiths regidebut The Tall Guy i 1989. Han spilte ogs\xc3\xa5 sammen med Anjelica Huston og Mai Zetterling i filmen basert p\xc3\xa5 Roald Dahl sin bok \xc2\xabHeksene\xc2\xbb som kom ut i 1990. I 1993 spilte han rollen som Dexter Hayman i Hot Shots! Del Deux, en parodi p\xc3\xa5 Rambo III, der hovedrollen var besatt av Charlie Sheen._NEWLINE_I perioden fra 1983 til 1989 produserte BBC i alt 24 episoder av den popul\xc3\xa6re humorserien Sorte Orm der Rowan Atkinson spilte tittelrollen og ogs\xc3\xa5 skrev manus (sammen med Richard Curtis). _NEWLINE_Atkinsons kjente skikkelse, den morsomme og uheldige rollefiguren Mr. Bean, dukket f\xc3\xb8rst opp p\xc3\xa5 nytt\xc3\xa5rsdagen i 1990 i en halv times spesial-show for Thames Television. Atkinson dukket opp p\xc3\xa5 komedie-festivalen i Montr\xc3\xa9al i 1987 og enda en gang i 1989. Flere oppf\xc3\xb8lgere i serien om Mr. Bean dukket opp p\xc3\xa5 britisk TV i 1990, og siden kom kinofilmene Mr. Bean - Den store katastrofefilmen i 1997, regissert av Mel Smith, og Mr. Beans ferie i 2007._NEWLINE_I 1995 og 1996, hadde Atkinson rollen som inspekt\xc3\xb8r Raymond Fowler i den popul\xc3\xa6re TV-serien The Thin Blue Line som ble skrevet av Ben Elton, og som finner sted p\xc3\xa5 en politistasjon i den oppdiktede byen Gasforth. En annen av hans aller mest kjente roller var da han dukket opp som en uheldig hemmelig agent for det britiske M15. Han spilte ogs\xc3\xa5 i en komisk parodi p\xc3\xa5 Doctor Who. Han hadde ogs\xc3\xa5 blitt vurdert som en kandidat til \xc3\xa5 spille hovedrollen som doktoren i selve showet._NEWLINE_Atkinson fikk ytterligere anerkjennelse som skuespiller da han hadde rollen som en verbalt kl\xc3\xb8nete prest i 1994, med filmen Fire bryllup og en gravferd. Samme \xc3\xa5r ble han omtalt i Walt Disneys L\xc3\xb8venes konge. Atkinson fortsatte \xc3\xa5 dukke opp i forskjellige biroller i flere vellykkede komedier. Blant annet da han hadde rollen som Enrico Pollini i Rat Race (2001). I tillegg var han med i Scooby-Doo (2002), og Love Actually (2003). I 2005 spilte han i krimkomedien Keeping Mum som ogs\xc3\xa5 hadde Kristin Scott Thomas, Maggie Smith og Patrick Swayze p\xc3\xa5 rollelisten._NEWLINE_Han hadde hovedrollen som Johnny English i en parodi p\xc3\xa5 James Bond i 2003. Oppf\xc3\xb8lgeren til denne filmen, Johnny English Reborn, kom 2011. Rowan Atkinson dukket opp i 2009 i West End-musikalen Oliver! med rollen som Fagin. Denne forestillingen ble regissert av Rupert Goold. _NEWLINE_Atkinson traff sin fremtidige kone Sunetra Sastry for f\xc3\xb8rste gang p\xc3\xa5 1980-tallet da hun arbeidet som smink\xc3\xb8r i BBC. Sunetra har indisk far og britisk mor. Atkinson giftet seg med henne i russiske Tea Room i New York i 1990. De har to barn og eier hus i Northamptonshire i Oxfordshire og London._NEWLINE_Atkinson ble i 2013 utnevnt til kommand\xc3\xb8r (CBE) av Order of the British Empire.'